**Ministru kabineta noteikumu projekta “Valsts nodevu uzskaites noteikumi” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Likuma “Par nodokļiem un nodevām” 18. panta 1.1 daļa (spēkā ar 2018. gada 1. janvāri).  Ministru kabineta 2014. gada 22. aprīļa sēdes protokola Nr. 24 32. § 6. punkts. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Saeima 2017. gada 16. novembrī pieņēma likumu “Grozījumi likumā “Par nodokļiem un nodevām””, saskaņā ar kuru likuma 18. pants ir papildināts ar 1.1daļu, kurā iekļautais regulējums cita starpā paredz pienākumu valsts nodevas administrācijai veikt valsts budžetā ieskaitāmo valsts nodevu uzskaiti, kā arī paredz deleģējumu Ministru kabinetam noteikt kārtību un apjomu, kādā veicama valsts nodevu uzskaite. Saskaņā ar minētā likuma pārejas noteikumu 202. punktu regulējums attiecībā uz valsts nodevu uzskaiti piemērojams ar 2018. gada 1. jūliju, savukārt Ministru kabinetam attiecīgie noteikumi ir jāizdod ne vēlāk kā līdz 2018. gada 31. martam.  Līdz ar to Ministru kabineta noteikumu projekts “Valsts nodevu uzskaites noteikumi” (turpmāk – Noteikumi) ir izstrādāts, lai noteiktu vienotu kārtību un apjomu, kādā valsts nodevas administrācija veic valsts budžetā ieskaitāmo valsts nodevu uzskaiti.  Saskaņā ar Valsts ieņēmumu dienesta 2015. gada 19. martā noslēgto līgumu Nr. FM VID 2014/035 “Uzkrājuma principa un valsts budžeta maksājumu administrēšanas procesu uzlabojumu ieviešanas atbalsta pakalpojumi” SIA “Ernst & Young Baltic” ir izstrādājis nodevumu “Valsts un pašvaldību budžeta maksājumu administrēšanas vispārējais raksturojums un priekšlikumu procesa uzlabošanai apraksts” (turpmāk – Nodevums), kurā attiecībā uz valsts nodevu ieņēmumu administrēšanas nākotnes procesu ir aprakstīti trīs pakāpeniski valsts nodevu administrēšanas sakārtošanas procesa attīstības posmi.  Pirmais no šiem posmiem ir nodevu administrēšanas rezultātu uzskaite, tas ir – nodevu administrēšanas rezultāta uzskaites ieviešana, kura ļauj nodrošināt izsekojamību starp pieprasīto un nodrošināto pakalpojumu un konkrēto maksājumu par šo pakalpojumu, tādējādi ļaujot pārliecināties par aprēķināto summu pareizību, kā arī apmaksu. Šo attīstības posma ieviešanu lielā mērā nosaka Finanšu ministrijas izstrādātais informatīvais ziņojums “Par valsts nodevu administrēšanas procesa un ieņēmumu uzskaites sistēmas pilnveidošanu” (pieņemts zināšanai Ministru kabineta 2014. gada 22. aprīļa sēdē (skatīt protokolu Nr. 24 32. §)).  Otrais attīstības posms ir nodevu administrēšanas rezultāta uzskaite un visu piekritīgo maksājumu uzskaite (atšķirībā no pirmā posma, šis posms paredz pilnīgi visu valsts budžeta ieņēmumu kontos iekasēto maksājumu uzskaiti, sākot no brīža, kad tie ienāk attiecīgajos kontos Valsts kasē), savukārt trešais attīstības posms – uzskaite pēc uzkrājuma principa, ja pēc pirmā posma īstenošanas un rezultātu izvērtēšanas tiek pieņemts lēmums par nodevu uzskaiti pēc uzkrājuma principa (atšķirībā no otrā posma, šajā posmā tiek noteiktas papildu prasības no finanšu uzskaites viedokļa, kuras nodrošina uzkrājuma principa īstenošanu valsts nodevu uzskaites procesā).  Kā uzsvērts Nodevumā, šie minētie attīstības posmi ir īstenojami secīgi, jo katrs nākamais posms ietver sevī attiecīgas likumdošanas tehniskās un organizatoriskās izmaiņas un katra no nākamajiem posmiem ieviešanas vai neieviešanas nepieciešamība izvērtējama atkarībā no tā, kādi rezultāti sasniegti, ieviešot iepriekšējo posmu.  Tāpat valsts nodevu uzskaites mērķis ir vispārējās uzraudzības un kontroles nolūkiem nodrošināt datu izsekojamību starp sniegto pakalpojumu vai nodrošinājumu un konkrēto maksājumu par šo pakalpojumu vai nodrošinājumu, ļaujot pārliecināties par aprēķināto summu pareizību, kā arī pakalpojuma vai nodrošinājuma sniegšanas un saņemtās apmaksas faktu, balstoties uz dokumentētiem uzskaites datiem.  Tāpat valsts nodevu uzskaite ļaus pārliecināties par konkrētās valsts nodevas lietderību un efektivitāti (piemēram, vai nodrošinājumi vispār tiek pieprasīti, vai un kādi atbrīvojumi/atvieglojumi tiek piemēroti), iekasēto summu korektumu un faktu. Līdz ar to nozares ministrijām būtu pilnvērtīgs priekšstats par to pakļautībā esošo pakalpojumu un nodrošinājumu izpildes procesu.  Veicot valsts nodevu uzskaiti, ir nepieciešams atspoguļot informāciju par ikvienu valsts budžetā iemaksāto valsts nodevu, kura ir sasaistāma gan ar konkrēto iesniegto pieprasījumu pakalpojuma vai nodrošinājuma saņemšanai, gan ar sniegto pakalpojumu vai nodrošinājumu.  Tā kā šobrīd pastāv valsts budžeta ieņēmumu konti, kuros tiek uzskaitīti nodevu maksājumi par vairākiem nodevu objektiem un tos administrē vairāk kā viena valsts nodevas administrācija, Noteikumi neparedz uzskaitīt valsts nodevu kontos ieskaitītos kļūdaini veiktos maksājumus (tas ir, maksājumus, kuri nav identificējami kā piekritīgi konkrētam valsts nodevas objektam/aprēķinam). Tā, piemēram, kontos Valsts kasē LV83TREL1060000919900 (Citas nodevas par juridiskajiem un citiem pakalpojumiem), LV15TREL1060000921900 (Pārējās nodevas par speciālu atļauju (licenču) izsniegšanu atsevišķiem komercdarbības veidiem) tiek ieskaitītas valsts nodevas par dažādiem nodevu objektiem, un šiem ieņēmumiem ir vairākas valsts nodevu administrācijas.  Vienlaikus, ņemot vērā, ka valsts nodevu uzskaites rezultātā būs pieejama patiesa informācija par Valsts kases kontos samaksātajām kopējām valsts nodevu summām, kas sasaistītas ar konkrētu pieteikto/sniegto pakalpojumu vai nodrošinājumu, līdz ar to būs arī iespēja konstatēt un attiecīgi analizēt Valsts kases kontos ieskaitīto kļūdaini veikto maksājumu summas.  Noteikumos iekļautais regulējums paredz:  **1)**  pienākumu valsts nodevas administrācijai pārliecināties, ka par tās sniegto pakalpojumu vai nodrošinājumu ir samaksāta attiecīgā valsts nodeva;  **2)**  pienākumu valsts nodevas administrācijai par katru tās administrēto valsts nodevu, kas iemaksājama vai iemaksāta valsts budžetā, savā izvēlētajā valsts nodevu uzskaites sistēmā (vienotā valsts nodevu uzskaites īstenošana neparedz obligātu nosacījumu ieviest noteiktu informācijas sistēmu, līdz ar to valsts nodevu uzskaites tehniskā realizācija paliek katras valsts nodevas administrācijas pārziņā, nodrošinot Noteikumos noteikto prasību izpildi) nodrošināt Noteikumos minētās informācijas uzskaiti (valsts nodevas administrācijai ir tiesības veikt valsts nodevu uzskaiti arī saskaņā ar citiem normatīvajiem aktiem, ja tā rezultātā uzkrātā informācija ir pietiekama, lai arī sagatavotu Noteikumos paredzēto valsts nodevu uzskaites pārskatu (turpmāk – Pārskats)).  Vienlaikus, ievērojot ministriju sniegto informāciju, ka vairākas valsts nodevu administrācijas nespēs ar 2018. gada 1. jūliju veikt pilnīgu, kā to paredz noteikumu regulējums, valsts nodevu uzskaiti (arī tās informācijas, kas izrietēja no informatīvā ziņojuma “Par valsts nodevu administrēšanas procesa un ieņēmumu uzskaites sistēmas pilnveidošanu” (apstiprināts Ministru kabineta 2014. gada 22. aprīļa sēdē) un likuma projekta “Grozījumi likumā “Par nodokļiem un nodevām”” (Nr.970/Lp12) sākotnējās ietekmes novērtējuma ziņojuma kā uzskaitāma), Noteikumos ir noteikts pārejas posma regulējums, paredzot, ka šādos gadījumos valsts nodevu administrācijai būs tiesības līdz 2021. gada 1. janvārim veikt daļēju valsts nodevu uzskaiti.  Lai noteiktu, kura institūcija administrē konkrēto valsts nodevu un ir atbildīga par valsts nodevu uzskaiti, ir jāņem vērā likuma “Par nodokļiem un nodevām” 1. panta 5.1punktā minētā valsts nodevu administrācijas definīcija, saskaņā ar kuru tā ir institūcija, izņemot pašvaldības institūciju vai tās struktūrvienību, kas normatīvajos aktos noteiktajā kārtībā sniedz no tās funkcijām izrietošu pakalpojumu vai nodrošinājumu, par kuru maksājama valsts nodeva, kas ieskaitāma valsts budžetā, un vienlaikus kontrolē maksājamās valsts nodevas samaksu un veic tās uzskaiti, ja normatīvajos aktos nav noteikts citādi.  Tādējādi uzskaiti par konkrēto valsts nodevu veic tā institūcija (valsts nodevu administrācija), kura atbilstoši normatīvajos aktos noteiktajām funkcijām sniedz attiecīgo pakalpojumu vai nodrošinājumu, par kuru maksājama valsts nodeva, kas ieskaitāma valsts budžetā.  Tā, piemēram, Latvijas diplomātiskās un konsulārās pārstāvniecības ārvalstīs sniedz ne tikai ārlietu dienesta pakalpojumus (piemēram, dokumentu legalizācijas veikšana), bet arī ir iesaistītas citu ministriju pārziņā esošo pakalpojumu sniegšanas procesā (piemēram, pieteikumu pieņemšana personu apliecinošu dokumentu saņemšanai, pastāvīgās vai termiņuzturēšanās atļaujas saņemšanai, reģistrēšanai Latvijas pilsonībā u.c.). Šajā gadījumā Ārlietu ministrija nodrošina par sniegto pakalpojumu saņemtās valsts nodevas iekasēšanu un ieskaitīšanu attiecīgā Valsts kases kontā, kā arī nodrošina pieteikumu/iesniegumu pakalpojumu saņemšanai pieņemšanu un nodošanu pakalpojumus sniedzošajai valsts pārvaldes iestādei. Tomēr Ārlietu ministrija nevar nodrošināt šo pakalpojumu sniegšanu, kā arī administrēt ar pakalpojuma sniegšanu saistīto informāciju.  Tādējādi, ņemot vērā, ka Noteikumos minētā valsts nodevu uzskaites veikšanai nepieciešamā informācija ir arī valsts pārvaldes iestādes rīcībā, kuras kompetencē ir izvērtēt pakalpojuma sniegšanu un to sniegt, par valsts nodevu administrāciju šajā gadījumā ir uzskatāma nevis Latvijas diplomātiskās un konsulārās pārstāvniecības ārvalstīs (Ārlietu ministrija), bet gan valsts pārvaldes pakalpojuma sniedzējs (līdzīgi kā tas ir atrunāts attiecībā uz valsts pārvaldes pakalpojumu uzskaiti Ministru kabineta 2017. gada 4. jūlija noteikumu Nr. 399 “Valsts pārvaldes pakalpojumu uzskaites, kvalitātes kontroles un sniegšanas kārtība” projekta sākotnējās ietekmes novērtējuma ziņojumā (anotācijā)).  Lai gan Noteikumi neparedz termiņu, kādā valsts nodevas administrācijai attiecīgā informācija būtu jāiekļauj savā izvēlētajā valsts nodevu uzskaites sistēmā (valsts nodevas administrācijai ir tiesības izvēlēties termiņu atbilstoši savas darbības specifikai), tomēr šādam termiņam būtu jābūt saprātīgam, proti, būtu jānodrošina, ka attiecīgā informācija būtu uzskaitīta ne vēlāk kā viena mēneša ietvaros no attiecīgā notikuma brīža.  Noteikumi paredz, ka valsts nodevas administrācijai ir jānodrošina vismaz šādas informācijas uzskaitīšanu (ja attiecībā uz valsts nodevu saskaņā ar normatīvajā aktā noteikto nav kāda no zemāk minētajām ziņām, tad tā attiecīgi netiek uzskaitīta un atspoguļota ikgadējā valsts nodevu uzskaites pārskatā):  **2.1)** iesniegtais pieprasījums (pieteikums, iesniegums) pakalpojuma vai nodrošinājuma saņemšanai, par kuru maksājama valsts nodeva, kas ieskaitāma valsts budžetā (valsts nodevas administrācija ir tiesīga līdz 2021. gada 1. janvārim savā izvēlētajā valsts nodevu uzskaites tehniskajā risinājumā minēto informāciju neuzskaitīt);  Valsts nodevas administrācija savā uzskaites sistēmā norāda informāciju par visiem saņemtajiem pieprasījumiem, ja pat vēlāk zināmu iemeslu dēļ iestāde pieprasījumu atsakās pieņemt un attiecīgo pakalpojumu vai nodrošinājumu sniegt (tajā skaitā arī uzskaita pieteikumus, kuri netiek izskatīti, jo persona par attiecīgo pakalpojumu vai nodrošinājumu nav samaksājusi normatīvajos aktos paredzēto valsts nodevu). Tā, piemēram, saskaņā ar Administratīvā procesa likuma 124. panta pirmo daļu par pieteikumu par lietas ierosināšanu tiesā maksājama valsts nodeva 30 *euro* apmērā. Izskatot minēto pieteikumu un konstatējot, ka lieta nav izskatāma administratīvā procesa kārtībā, tiesnesis saskaņā ar minētā likuma 191. panta pirmās daļas 1. punktu pieņem lēmumu par atteikšanos pieņemt pieteikumu. Šajā gadījumā informācija par iesniegto pieteikumu tiek uzskaitīta, lai arī tiesvedība netika uzsākta.  Savukārt informācija par iesniegto pieteikumu netiek uzskaitīta, ja šāda pieteikuma iesniegšana netiek paredzēta normatīvajā aktā. Piemēram, saskaņā ar Civilprocesa likuma 478. panta trešo daļu pieteikumu par lietas jaunu izskatīšanu sakarā ar jaunatklātiem apstākļiem nevar iesniegt, ja kopš sprieduma vai lēmuma spēkā stāšanās pagājuši vairāk nekā 10 gadi. Savukārt saskaņā ar minētā likuma 546. panta pirmo daļu izpildu dokumentu var iesniegt piespiedu izpildei 10 gadu laikā no tiesas vai tiesneša nolēmuma spēkā stāšanās dienas, ja likumā nav noteikti citi noilguma termiņi. Tādējādi, ja normatīvais akts nosaka, ka pie zināmiem apstākļiem persona pieteikumu iesniegt nevar, tad šādos gadījumos tās iesniegtie pieteikumi nav uzskaitāmi.  Savukārt, ņemot vērā, ka reizi gadā valsts nodevas administrācija apkopos par katru valsts nodevas veidu iepriekšējā gadā uzskaitīto informāciju, ir svarīgi norādīt, par kādu konkrētu valsts nodevas objektu jeb par kādu pakalpojumu vai nodrošinājumu konkrētais pieteikums ir iesniegts. Līdz ar to valsts nodevas administrācijai ir svarīgi, jau pieteikumu saņemot, uzskaitīt pieprasītā pakalpojuma vai nodrošinājuma veidu.  Savukārt, ņemot vērā, ka atsevišķos gadījumos pakalpojums vai nodrošinājums var tikt sniegts bez pieteikuma iesniegšanas (piemēram, saskaņā ar Ministru kabineta 2014. gada 26. maija noteikumiem Nr. 272 “Autoceļu lietošanas nodevas maksāšanas, iekasēšanas un administrēšanas kārtība” apliecinājumu par veikto autoceļu lietošanas nodevu, kas dod tiesības lietot valsts galvenos un reģionālos autoceļus, var izsniegt bez konkrēta pieprasījuma iesniegšanas, proti, šajā gadījumā sākotnējā darbība ir valsts nodevas samaksa, izmantojot atbilstošus maksājumu pakalpojumu veidus), valsts nodevas administrācija uzskaitē kā iesniegto pieprasījuma reģistrācijas datumu norāda pakalpojuma vai nodrošinājuma sniegšanas datumu.  Attiecībā uz ikgadējām valsts nodevām par pieprasījumu tiek uzskatīts dokuments, kas pamato nodevas aprēķinu, bet, ja šāda dokumenta nav – tad pieprasījuma reģistrācijas datums ir diena, kad ikgadējā valsts nodeva saņemta valsts budžetā.  Tā, piemēram, saskaņā ar Ministru kabineta 2011. gada 29. marta noteikumiem Nr. 245 “Noteikumi par speciālo atļauju (licenci) patērētāju kreditēšanas pakalpojumu sniegšanai” kapitālsabiedrības, kas ir saņēmušas speciālo atļauju (licenci) patērētāju kreditēšanas pakalpojumu sniegšanai, maksā ikgadējo valsts nodevu par kreditēšanas pakalpojumu sniedzēja darbības uzraudzību.  Atbilstoši minēto noteikumu 51.1 punktā noteiktajam nodevu maksā:  ●  pirmo reizi – līdz dienai, kad no speciālās atļaujas (licences) izsniegšanas dienas ir pagājis gads, proporcionāli dienu skaitam par periodu līdz attiecīgā kalendāra gada beigām. Ikgadējo valsts nodevu par kreditēšanas pakalpojumu sniedzēja darbības uzraudzību nemaksā par pirmo kalendāra gadu no dienas, kad izsniegta speciālā atļauja (licence);  ●  par katru nākamo kalendāra gadu – līdz kārtējā gada 1. decembrim.  Kapitālsabiedrība valsts nodevu maksā ar kredītiestādes vai tādas iestādes starpniecību, kurai ir tiesības sniegt maksājumu pakalpojumus, norādot maksājuma mērķi – valsts nodeva par speciālās atļaujas (licences) izsniegšanu vai ikgadējā valsts nodeva par kreditēšanas pakalpojumu sniedzēja darbības uzraudzību.  Līdz ar to šajā gadījumā kā pieprasījuma reģistrācijas datumu norāda dienu, kad valsts nodeva saņemta valsts budžetā.  **2.2)** samaksai aprēķinātā valsts nodevas summa (valsts nodevas administrācija ir tiesīga līdz 2021. gada 1. janvārim savā izvēlētajā valsts nodevu uzskaites tehniskajā risinājumā uzskaitīt tikai informāciju par valsts nodevas summu, kura nodevas maksātājam ir jāsamaksā, lai tas saņemtu konkrēto pakalpojumu vai nodrošinājumu);  Saskaņā ar likuma “Par nodokļiem un nodevām” 10. panta pirmo daļu valsts nodevas, ievērojot šajā likumā noteikto, piemēro saskaņā ar šo likumu, citiem likumiem, kā arī Ministru kabineta noteikumiem, ja attiecīgais likums, ar kuru valsts nodeva noteikta, paredz deleģējumu Ministru kabinetam izdot noteikumus valsts nodevas piemērošanai.  Tādējādi valsts nodevas administrācija savā uzskaites sistēmā norāda valsts nodevas summu, kas samaksai aprēķināta atbilstoši normatīvajos aktos noteiktajam.  Tā, piemēram, saskaņā ar Civilprocesa likuma 34. pantu valsts nodeva, kas maksājama par tiesā iesniedzamu prasības pieteikumu, ja prasība novērtējama naudas summā, ir noteikts procenta maksājums no prasības summas. Atbilstoši minētā likuma 36. pantam prasībai, kuru iesniegšanas laikā ir grūti novērtēt, tiesnesis iepriekš nosaka valsts nodevas apmēru.  Saskaņā ar Civilprocesa likuma 129. panta otrās daļas 1. punktu, iesniedzot prasības pieteikumu tiesai, tam cita starpā pievienojams dokuments, kas apstiprina valsts nodevas nomaksu likumā noteiktajā kārtībā un apmērā.  Ievērojot minēto un ņemot vērā, ka valsts nodevas administrācija nodrošina, ka attiecīgā informācija par valsts nodevu tiek uzskaitīta viena mēneša ietvaros no attiecīgā notikuma brīža, šajā gadījumā valsts nodevu uzskaites sistēmā tiek norādīta valsts nodevas summa, kuras apmēru pieteikuma iesniedzējs ir aprēķinājis atbilstoši normatīvajos aktos noteiktajam vai kuras apmēru iepriekš ir noteicis tiesnesis.  Savukārt, ņemot vērā, ka atsevišķos gadījumos, aprēķinot maksājamo valsts nodevu summu, personai atbilstoši normatīvajos aktos noteiktajam tiek piemērots viens vai vairāki atvieglojumi un atbrīvojumi, ir atsevišķi nepieciešams uzskaitīt piemērotos atvieglojumus un atbrīvojumus, un to apmērus.  Šobrīd atšķirīgos normatīvajos aktos lieto atšķirīgu terminoloģiju attiecībā uz gadījumiem, kad persona ir pilnībā vai daļēji atbrīvota no valsts nodevas samaksas. Tomēr, ņemot vērā, ka šos gadījumus, veicot valsts nodevu uzskaiti, būtu jānošķir, Noteikumu kontekstā ar atbrīvojumu tiek saprasta personas pilnīga atbrīvošana no valsts nodevas samaksas, savukārt ar atvieglojumu – daļēja atbrīvošana no valsts nodevas samaksas.  Piemēram, saskaņā ar Ministru kabineta 2012. gada 21. februāra noteikumiem Nr. 133 “Noteikumi par valsts nodevu par personu apliecinošu dokumentu izsniegšanu” 6.3.apakšpunktu valsts nodevas atvieglojums par personu apliecinoša dokumenta (izņemot uzturēšanās atļauju) izsniegšanu ir noteikts personai, kurai piešķirta vecuma pensija un kura uzrāda pensionāra apliecību. Ja valsts nodevas apmērs par pases izsniegšanu 10 darbadienu laikā bez atvieglojuma piemērošanas ir 28,46 *euro* (pie nosacījuma, ja personai vienlaikus neiesniedz dokumentus arī personas apliecības izsniegšanai), tad personai, kurai piešķirta vecuma pensija un kura uzrāda pensionāra apliecību, tās apmērs ir 14,23 *euro*.  Līdz ar to šajā gadījumā valsts nodevu administrācija savā uzskaites sistēmā norāda samaksai aprēķināto valsts nodevas summu – 14,23 euro, vienlaikus fiksējot, ka minētajai summai ir piemērots atvieglojums, un tā pamatojums ir Ministru kabineta 2012. gada 21. februāra noteikumu Nr. 133 “Noteikumi par valsts nodevu par personu apliecinošu dokumentu izsniegšanu” 6.3. apakšpunkts.  Savukārt saskaņā ar minēto noteikumu 16.1. apakšpunktu par personas apliecinoša dokumenta izsniegšanu ir noteikts atbrīvojums no valsts nodevas personai, kura ir pilnā valsts vai pašvaldības apgādībā un kura iesniedz šādu faktu apliecinošu dokumentu.  Līdz ar to šajā gadījumā valsts nodevu administrācija savā uzskaites sistēmā norāda samaksai aprēķināto valsts nodevas summu – 0,00 *euro*, vienlaikus fiksējot, ka minētajai summai ir piemērots atbrīvojums, un tā pamatojums ir Ministru kabineta 2012. gada 21. februāra noteikumu Nr. 133 “Noteikumi par valsts nodevu par personu apliecinošu dokumentu izsniegšanu” 16.1. apakšpunkts.  **2.3)** samaksātā valsts nodevas summa;  Saskaņā ar Ministru kabineta 2010. gada 12. oktobra noteikumu Nr. 972 “Noteikumi par kārtību, kā veicami maksājumi valsts budžetā un tie atzīstami par saņemtiem, un prasībām tiešsaistes maksājumu pakalpojumu izmantošanai norēķinos ar valsts budžetu” 3. punktu maksājumus (tajā skaitā valsts nodevas) valsts budžetā var veikt, izmantojot vairākus maksājumu pakalpojumu veidus, piemēram, skaidrā naudā valsts budžeta maksājumus administrējošā institūcijā vai ar maksājumu pakalpojumu sniedzēja starpniecību, kuram ir tiesības sniegt maksājumu pakalpojumus Maksājumu pakalpojumu un elektroniskās naudas likuma izpratnē.  Savukārt minēto noteikumu 5. punktā ir noteikti nosacījumi, kuriem izpildoties, veiktais maksājums ir atzīstams par saņemtu valsts budžetā.  Līdz ar to valsts nodevu administrācija savā uzskaites sistēmā norāda samaksāto valsts nodevas summu un informāciju, kas minēto faktu apliecina, proti, atbilstoši, kuram Ministru kabineta 2010. gada 12. oktobra noteikumu Nr. 972 “Noteikumi par kārtību, kā veicami maksājumi valsts budžetā un tie atzīstami par saņemtiem, un prasībām tiešsaistes maksājumu pakalpojumu izmantošanai norēķinos ar valsts budžetu” 5. punkta kritērijam ir gūta pārliecība, ka valsts nodevas maksājums ir atzīstams par saņemtu valsts budžetā.  Tā, piemēram, saskaņā ar Civilprocesa likuma 129. panta otrās daļas 1. punktu tiesā iesniedzamajam prasības pieteikumam pievieno valsts nodevas un citu tiesas izdevumu nomaksu likumā noteiktajā kārtībā un apmērā. Līdz ar to šajā gadījumā valsts nodevas samaksas faktu apstiprina attiecīgais attaisnojuma dokuments.  Savukārt, ja, piesaistot samaksāto valsts nodevas summu pie samaksai aprēķinātās valsts nodevu summas, ir izveidojusies pārmaksa vai nepareizi piedzītā (iekasētā) summa, tā tiek atsevišķi uzskaitīta, norādot tās apmēru.  Tāpat valsts nodevas pārmaksa var veidoties arī gadījumos, kad, izskatot konkrēto pieteikumu, tiek pieņemts lēmums par samaksātās valsts nodevas apmēra samazināšanu, piemēram, kā tas izriet no Civilprocesa likuma 37. panta pirmās daļas (kurā uzskaitīti tie gadījumi, kad samaksātā valsts nodeva atmaksājama pilnīgi vai daļēji) 5. punkta, ja tiesa apstiprinājusi izlīgumu – valsts nodevu 50 procentu apmērā no iemaksātās valsts nodevas tiesvedībai attiecīgās instances tiesā samazina.  Šādu informāciju ir nepieciešams uzskaitīt, lai, veicot ikgadējo apkopojumu par valsts nodevas administrēšanas rezultātiem, gūtu informāciju par kopējo pārmaksāto valsts nodevu summas apmēru.  Tāpat var tikt pieņemts lēmums par samaksātās valsts nodevas pilnīgu vai daļēju atmaksu.  Kā noteikts likuma “Par nodokļiem un nodevām” 10. panta otrajā daļā, Ministru kabineta noteikumos par valsts nodevām jāparedz to maksāšanas kārtība, likmes, atvieglojumi, atbrīvojumi, kā arī valsts nodevas atmaksas kārtība gadījumos, kad pieņemts nelabvēlīgs gala lēmums, ja šajā likumā vai citos likumos nav noteikts citādi.  Tā, piemēram, saskaņā ar Ministru kabineta 2011. gada 29. marta noteikumu Nr. 245 “Noteikumi par speciālo atļauju (licenci) patērētāju kreditēšanas pakalpojumu sniegšanai” 54. punktu, ja speciālās atļaujas (licences) izsniegšana tiek atteikta, Valsts ieņēmumu dienests, pamatojoties uz Patērētāju tiesību aizsardzības centra lēmumu par speciālās atļaujas (licences) izsniegšanas atteikumu, atmaksā kapitālsabiedrībai samaksāto valsts nodevu saskaņā ar likumā “[Par nodokļiem un nodevām](https://likumi.lv/ta/id/33946-par-nodokliem-un-nodevam)” noteikto kārtību.  Līdz ar to šajā gadījumā valsts nodevu administrācija savā uzskaites sistēmā atspoguļo ne tikai informāciju par valsts nodevas apmēru, kas samaksāts valsts budžetā, bet arī informāciju par samaksātās valsts nodevas summas atmaksu negatīva lēmuma (pakalpojuma vai nodrošinājuma atteikuma) gadījumā.  **2.4)**sniegtā pakalpojuma vai nodrošinājuma reģistrēšanas fakts;  Valsts nodevas administrācija savā uzskaites sistēmā fiksē pakalpojuma vai nodrošinājuma, par kuru samaksāta attiecīgā valsts nodeva, sniegšanas faktu.  Minēto informāciju ir nepieciešams uzskaitīt, lai nodrošinātu sasaisti starp personas veikto valsts nodevas maksājumu un iestādes sniegto konkrēto pakalpojumu vai nodrošinājumu.  **2.5)**atteiktā pakalpojuma vai nodrošinājuma reģistrēšanas fakts (valsts nodevas administrācija ir tiesīga līdz 2021. gada 1. janvārim savā izvēlētajā valsts nodevu uzskaites tehniskajā risinājumā minēto informāciju neuzskaitīt);  Tā, piemēram, saskaņā ar Ministru kabineta 2010. gada 27. jūlija noteikumiem Nr. 682 “Noteikumi par speciālajām atļaujām (licencēm) augu aizsardzības līdzekļu izplatīšanai”, lai saņemtu speciālo atļauju (licenci), komersants sākotnēji samaksā konkrēto valsts nodevu valsts budžetā un tikai tad iesniedz Valsts augu aizsardzības dienestā iesniegumu. Gadījumos, kad tirdzniecības vai uzglabāšanas vieta neatbilst augu aizsardzības līdzekļu apriti regulējošo normatīvo aktu prasībām, Valsts augu aizsardzības dienests pieņem lēmumu par atteikumu izsniegt speciālo atļauju (licenci).  Ņemot vērā, ka šajos gadījumos normatīvais akts neparedz valsts nodevas atmaksāšanu, minēto informāciju (atteiktā pakalpojuma vai nodrošinājuma reģistrēšanas fakts) ir nepieciešams uzskaitīt, lai nodrošinātu sasaisti starp personas veikto valsts nodevas maksājumu un iestādes atteikumu (pieņemto lēmumu) sniegt konkrēto pakalpojumu vai nodrošinājumu.  **2.6)**informāciju saistībā ar samaksātās valsts nodevas atmaksu (valsts nodevas administrācija ir tiesīga līdz 2021. gada 1. janvārim savā izvēlētajā valsts nodevu uzskaites tehniskajā risinājumā minēto informāciju neuzskaitīt):  **2.6.1)**  informāciju par Valsts ieņēmumu dienestam sniegto atzinumu par pārmaksātās valsts nodevas atmaksu (ja tāds ir sniegts), norādot sniegšanas datumu un atmaksājamās summas apmēru;  Likuma “Par nodokļiem un nodevām”” 28.2 panta otrajā daļā ir noteikts, ka pārmaksātās vai nepareizi iemaksātās valsts nodevas summas bez nodevas maksātāja iesnieguma Valsts ieņēmumu dienests atmaksā no valsts budžeta 15 dienu laikā no dienas, kad tas saņēmis tās institūcijas vai amatpersonas rakstveida atzinumu, kura sniegusi pakalpojumu vai devusi nodrošinājumu vai kuras administrētajā kontā valsts nodeva iemaksāta nepareizi. Atzinumā norādāma atmaksājamā (pārmaksātā vai nepareizi iemaksātā) summa, tās pārskaitīšanai nepieciešamie rekvizīti (norēķinu konta numurs un juridiskajai personai – nosaukums un reģistrācijas numurs, bet fiziskajai personai – vārds, uzvārds, personas kods vai, ja personai tāds nav piešķirts, dzimšanas datums) un ietverama norāde par to, ka nodevas maksātājs ir izteicis lūgumu par valsts nodevas atmaksu.  Savukārt minētā likuma 28. panta pirmajā daļā paredz, ka pārmaksātās vai nepareizi iemaksātās valsts nodevu summas atmaksā no valsts budžeta 15 dienu laikā pēc nodevu maksātāja pamatota iesnieguma iesniegšanas Valsts ieņēmumu dienestam. Iesniegumam pievieno tās personas rakstveida atzinumu, kura sniegusi pakalpojumu vai devusi nodrošinājumu, vai tiesas lēmumu, ja konkrētajos likumos vai Ministru kabineta noteikumos nav noteikts citādi.  Līdz ar to secināms, ka valsts nodevas administrācija var sniegt atzinumu divejādi, vai nu Valsts ieņēmumu dienestam (ja ir visi nepieciešamie rekvizīti valsts nodevas atmaksai) vai nodevu maksātājam pievienošanai iesniegumam par valsts nodevas atmaksāšanu.  Šajā gadījumā valsts nodevas administrācija savā valsts nodevas uzskaites sistēmā uzskaita informāciju gan par Valsts ieņēmumu dienestam sniegto atzinumu par pārmaksātās valsts nodevas atmaksu, gan par nodevu maksātājam sniegto atzinumu, kas tiek pievienots Valsts ieņēmumu dienestam iesniedzamajā iesniegumā par pārmaksātās valsts nodevas atmaksu. Uzskaitot minēto informāciju, tiek fiksēts atzinuma sniegšanas fakts, kā arī atmaksājamās summas apmērs.  Valsts nodevas uzskaites sistēmā netiek uzskaitīta informācija par sniegtajiem atzinumiem par nepareizi iemaksātās valsts nodevu summas atmaksu, ņemot vērā, ka šajā gadījumā veiktais maksājums nav sasaistāms ne ar konkrētu iesniegto pieprasījumu vai sniegto pakalpojumu, vai nodrošinājumu. Tāpat netiek uzskaitīti atteikumi sniegt atzinumu, ja tas neietilpst konkrētās valsts nodevas administrācijas kompetencē, kā arī atzinumi, kuri satur negatīvu atzinumu (atteikumu atmaksāt).  **2.6.2)**informācijupar pieņemto lēmumu pakalpojuma vai nodrošinājuma atteikuma gadījumā, ar kuru samaksātā valsts nodeva tiek atmaksāta nodevas maksātājam.  Ja normatīvais akts paredz, ka pakalpojuma vai nodrošinājuma atteikuma gadījumā nodevas maksātājam tiek atmaksāta valsts budžetā samaksātā valsts nodeva, nodevu administrācija savā uzskaites sistēmā norāda informāciju par pieņemto lēmumu, norādot tā pieņemšanas datumu un atmaksājamās summas apmēru.  Arī šajā gadījumā samaksāto valsts nodevu atmaksā Valsts ieņēmumu dienests, pamatojoties uz attiecīgās iestādes pieņemto nelabvēlīgo gala lēmumu.  **2.6.3)**informāciju par tiesas nolēmumiem, pamatojoties uz kuriem tiek atmaksāta pārmaksātā valsts nodeva.  Valsts nodevas administrācija, kas administrē valsts nodevas par darbību veikšanu tiesu iestādēs, savā uzskaites sistēmā norāda informāciju par tiesas nolēmumu, norādot tā pieņemšanas datumu un atmaksājamās summas apmēru.  **2.7)** atmaksāto valsts nodevas summu (valsts nodevas administrācija ir tiesīga līdz 2021. gada 1. janvārim savā izvēlētajā valsts nodevu uzskaites tehniskajā risinājumā minēto informāciju neuzskaitīt).  Ja Noteikumu 8.3. apakšpunktā tiek uzskaitīta informācija par atmaksājamajām valsts nodevu summām, tad Noteikumu 8.7. apakšpunktā tiek uzskaitīta informācija par atmaksātajām valsts nodevu summām, kuras Valsts ieņēmumu dienests ir atmaksājis, pamatojoties uz atzinumu par pārmaksātās valsts nodevas atmaksu vai lēmumu par samaksātās valsts nodevas atmaksu pakalpojuma vai nodrošinājuma atteikuma gadījumā, vai tiesas nolēmumu par valsts nodevas atmaksu (nepareizi iemaksāto valsts nodevu summas atmaksas netiek uzskaitītas, ņemot vērā, ka šajā gadījumā veiktais maksājums nav sasaistāms ne ar konkrētu iesniegto pieprasījumu vai sniegto pakalpojumu, vai nodrošinājumu).  Saskaņā ar likuma “Par nodokļiem un nodevām” 16. panta pirmās daļas 11. punktu nodokļu maksātājam ir tiesības pieprasīt pārmaksātās valsts nodevas atmaksāšanu vai novirzīšanu kārtējo nodokļu maksājumu segšanai triju gadu laikā no dienas, kad ir izsniegts tās personas rakstveida atzinums, kura sniegusi pakalpojumu vai devusi nodrošinājumu, vai stājies spēkā tiesas vai tiesneša nolēmums par valsts nodevas atmaksāšanu.  Ievērojot minēto un lai nodrošinātu, ka valsts nodevas administrācijas rīcībā ir informācija par nodevu maksātājam atmaksāto valsts nodevas summu, Valsts ieņēmumu dienests gadījumos, kad nodevu maksātājam būs atmaksāta mazāka summa nekā atzinumā par pārmaksātās valsts nodevas atmaksu norādītā (vai tā nebūs atmaksāta vispār), nosūtīs attiecīgajai valsts nodevas administrācijai, kura sniegusi atzinumu par pārmaksātās valsts nodevas atmaksu, informāciju par nodevu maksātājam atmaksāto valsts nodevas summu vai tā neatmaksāšanu.  Pārējos gadījumos informācija par pārmaksātās valsts nodevas atmaksu netiks sūtīta, ņemot vērā, ka saskaņā ar Valsts ieņēmumu dienesta sniegto informāciju valsts nodevu summas tiek atmaksātas atbilstoši valsts nodevu administrāciju atzinumos (vai pakalpojuma vai nodrošinājuma atteikuma gadījumos – lēmumos) norādītajām atmaksājamajām summām.  Vienlaikus, ievērojot likuma “Par nodokļiem un nodevām” 16. panta pirmās daļas 11. punktā noteikto termiņu pārmaksātās valsts nodevu atmaksas pieprasīšanai, konkrētajā valsts nodevu uzskaites periodā uzskaitāmas arī par iepriekšējo valsts nodevu uzskaites periodu valsts budžetā iekasēto valsts nodevu atmaksas.  **Katrai valsts nodevas administrācijai iepriekš minētās informācijas par valsts nodevām uzskaitīšanu savā izvēlētajā valsts nodevu uzskaites tehniskajā risinājumā nepieciešams nodrošināt, lai būtu izsekojama nodevu aprēķināšanas pareizība (jo nereti normatīvie akti paredz atvieglojuma vai atbrīvojuma piešķiršanu, vai arī nodevas likmi atkarībā no pakalpojuma sniegšanas ātruma) un būtu iespējams gūt pārliecību, ka pakalpojums vai nodrošinājums ir sniegts un par to tiešām ir saņemts maksājums (t.i., tiek fiksēts apmaksas fakts), balstoties uz dokumentētiem uzskaites datiem. Rezultātā tiktu nodrošināta datu izsekojamība starp sniegto pakalpojumu vai nodrošinājumu un konkrēto maksājumu par šo pakalpojumu vai nodrošinājumu.** **Tādējādi valsts nodevas administrācijai** **ir nepieciešams uzskaitīt un atspoguļot informāciju par ikvienu valsts budžetā iemaksāto valsts nodevu, turklāt rezultātā arī nozares ministrijām būtu pilnvērtīgs priekšstats par to pakļautībā esošo pakalpojumu un nodrošinājumu izpildes procesu.**  **3)**pienākumu valsts nodevas administrācijai uzkrāto informāciju par tās administrētajām valsts nodevām (kas iemaksātas valsts budžetā) reizi gadā apkopot, sagatavojot Pārskatu (ņemot vērā, ka valsts nodevas administrācija ir tiesīga līdz 2021. gada 1. janvārim veikt daļēju valsts nodevu uzskaiti, tad attiecīgi šādos gadījumos valsts nodevas administrācija aizpilda tikai Pārskata A, B, C ailes un 4., 5. un 12. aili);  Pārskatu nepieciešams sagatavot, lai atspoguļotu to, cik ir budžeta ieņēmumi no valsts nodevām, kā tie veidojas, ļautu pārliecināties par konkrētās valsts nodevas lietderību un efektivitāti (piemēram, vai nodrošinājumi vispār tiek pieprasīti, vai un kādi atbrīvojumi/atvieglojumi tiek piemēroti, un kādā apmērā tiek piemēroti atvieglojumi). Rezultātā valstī kopumā būs nodrošināts pilnvērtīgs valsts nodevu uzskaites process, kliedējot līdzšinējās bažas, ka valsts nodevu uzskaite nenotiek. Minētais valsts nodevu uzskaites process padara valsts nodevu administrācijas un/vai nozaru ministrijas par līdzatbildīgām patiesas valsts nodevu uzskaites procesa nodrošināšanā.  Pārskats ir sagatavojams par katru gadu, konsolidējot Noteikumu 8. punktā noteikto un detalizēti uzskaitīto informāciju, tādējādi informācijas detalizācijas pakāpe šajos abos procesos (kur katrs no tiem ir ar savu apakšmērķi) ir nedaudz atšķirīga.  Noteikumu 8. punktā noteiktās informācijas detalizācija un uzskaites nodrošināšana katrā valsts nodevu administrācijā ir nepieciešama, lai būtu iespējams izsekot konkrēto nodevu aprēķināšanas pareizībai, piemēram, nodevu griezumā analizēt normatīvajos aktos noteikto atbrīvojumu vai atvieglojumu piemērošanas pareizību, konstatēt konkrēto valsts nodevu summu korektumu un iekasēšanas faktu, ko nav iespējams izdarīt analizējot jau konsolidēto informāciju pārskatā par gadu. Tādējādi Noteikumi paredz gan detalizētas informācijas uzskaiti valsts nodevu administrācijā, gan konsolidētas informācijas apkopošanu pārskatā par gadu.  **Tajā pašā laikā valsts budžeta iestādes, kuras uzskata, ka valsts nodevu uzskaite nav jāveic tādā detalizācijas pakāpē, kā tas noteikts Noteikumos, attiecībā uz maksas pakalpojumiem, kas tiek ieskaitīti pašas iestādes ieņēmumos, jau šobrīd veic detalizētu uzskaiti saskaņā ar Ministru kabineta 2009. gada 15. decembra noteikumiem Nr. 1486 “Kārtība, kādā budžeta iestādes kārto grāmatvedības uzskaiti” un Ministru kabineta 2011. gada 3. maija noteikumiem Nr. 333 “Kārtība, kādā plānojami un uzskaitāmi ieņēmumi no maksas pakalpojumiem un ar šo pakalpojumu sniegšanu saistītie izdevumi, kā arī maksas pakalpojumu izcenojumu noteikšanas metodika un izcenojumu apstiprināšanas kārtība”.**  Ņemot vērā to, ka valsts nodevu administrācijas un/vai nozaru ministrijas ir līdzatbildīgas patiesas valsts nodevu uzskaites procesa nodrošināšanā, tām ir jānodrošina tāda valsts nodevu uzskaite, lai būtu izsekojama valsts nodevu aprēķināšanas pareizība un būtu iespējams gūt pārliecību, ka pakalpojums vai nodrošinājums ir sniegts un par to ir saņemts maksājums. Valsts nodevu administrācijām un/vai nozaru ministrijām ir jānodrošina tāda pati rūpība un atbildība valsts nodevu administrēšanas procesā, kādu tās nodrošina par saviem sniegtajiem maksas pakalpojumiem, jo saņemtie ieņēmumi par sniegtajiem maksas pakalpojumiem tiek ieskaitīti iestādes ieņēmumos. Nav pieļaujams, ka valsts nodevu administrācijas un/vai nozaru ministrijas, ņemot vērā to, ka valsts nodevu ieņēmumi netiek ieskaitīti iestādes ieņēmumos, bet tiek ieskaitīti valsts budžeta ieņēmumos, var neveikt valsts nodevu uzskaiti tādā detalizācijā, kas nodrošina izsekojamu valsts nodevu administrēšanas procesu.  Ņemot vērā, ka jau šobrīd valsts iestādes pārskatu sagatavošanai, pārbaudei, parakstīšanai un iesniegšanai izmanto informācijas sistēmu “Ministriju, centrālo valsts iestāžu un pašvaldību budžeta pārskatu informācijas sistēma” (turpmāk – ePārskati), Noteikumi paredz, ka arī valsts nodevu administrācijas sagatavotais Pārskats nozares ministrijai vai centrālajai valsts iestādei iesniedzams, izmantojot minēto informācijas sistēmu. Tāpat Noteikumos paredzētā Pārskata veidlapa ir pielāgota ePārskatos definētajai pārskatu veidlapai, lai tādējādi nodrošinātu vienādi strukturizētas informācijas sniegšanu ePārskatu lietotājiem.  Katra konkrētā valsts nodevas administrācija ir atbildīga par Pārskatā sniegtās informācijas patiesumu.  Noteikumos minētais pārskats nozares ministrijai vai centrālajai valsts iestādei ir iesniedzams līdz pārskata gadam sekojošā gada 1. martam.  Pārskats sevī ietver šādas informācijas atspoguļošanu par katru valsts nodevas administrācijas administrēto valsts nodevas objektu:  **3.1)**pieprasītā pakalpojuma vai nodrošinājuma veids (valsts nodevas objekts);  Pārskata tabulas A ailes rindās norāda informāciju par katru valsts nodevas administrācijas administrēto valsts nodevu objektu atsevišķi (pārejās Pārskata tabulas ailēs aizpilda ar tabulas A ailē minēto valsts nodevu saistīto informāciju).  Tā, piemēram, saskaņā ar Ministru kabineta 2016. gada 11. oktobra noteikumiem Nr. 664 “Noteikumi par valsts nodevu, kas maksājama par ierakstu izdarīšanu uzņēmumu reģistra žurnālā un komercreģistrā, kā arī iesniedzamo dokumentu reģistrēšanu” ir noteiktas vairākas valsts nodevu likmes par ierakstu izdarīšanu uzņēmumu reģistra žurnālā un komercreģistrā un iesniedzamo dokumentu reģistrēšanu.  Līdz ar to pārskata tabulas A ailes rindās būtu jānorāda informācija par katru minētajos noteikumos noteikto valsts nodevu atsevišķi.  Piemēram, pārskata tabulas A ailes pirmajā rindā uzrāda informāciju par valsts nodevu par uzņēmuma (uzņēmējsabiedrības) ierakstīšanu uzņēmumu reģistra žurnālā zemnieka vai zvejnieka saimniecībai, otrajā rindā – valsts nodevu par uzņēmuma (uzņēmējsabiedrības) ierakstīšanu uzņēmumu reģistra žurnālā individuālajam uzņēmumam utt.  Valsts nodevas administrācijai, kura šobrīd nespēj nodrošināt informācijas uzskaiti par valsts nodevai piemērotajiem atbrīvojumiem un atvieglojumiem, būtu attiecīgi jāspēj nodrošināt, ka pakalpojumi vai nodrošinājumi, kas sniegti ar samazinātu valsts nodevas likmi, tiek atspoguļoti Pārskata A ailē kā atsevišķi valsts nodevas objekti, proti, pakalpojumus un nodrošinājumus, kas sniegti saskaņā ar normatīvajos aktos noteikto pamatlikmi, izdalot kā atsevišķu valsts nodevas objektu. Vienlaikus valsts nodevas administrācijai šajos gadījumos ir tiesības izvēlēties, kādā detalizācijas pakāpē tā grupēs savus sniegtos pakalpojumus un nodrošinājumus (valsts nodevu objektus), par pamatu ņemot par attiecīgo pakalpojumu vai nodrošinājumu normatīvajos aktos noteikto valsts nodevu likmi.  **3.2)** ieņēmumu klasifikācijas kods (tabulas B ailē norāda valsts nodevas ieņēmumu klasifikācijas kodu atbilstoši Ministru kabineta 2005. gada 27. decembra noteikumiem Nr. 1032 “Noteikumi par budžetu ieņēmumu klasifikāciju”);  **3.3)** konta numurs, kas ir attiecīgais valsts nodevas konta numurs Valsts kasē (tabulas C aile);  **3.4)**pārskata periodā samaksai aprēķinātā valsts nodevu kopējā summa (aptver pārskata tabulas 1., 2., 3. un 4. ailes);  Tā kā pilnvērtīgai valsts nodevu administrēšanas rezultātu izvērtēšanai ir nepieciešama informācija par piemērotajiem atvieglojumiem un atbrīvojumiem, sniedzot informāciju par kopējo samaksai aprēķināto valsts nodevu summu, atsevišķi norādāma šāda informācija:  **3.4.1)** kopējā aprēķinātā valsts nodevu summa pirms piešķirtajiem atvieglojumiem vai atbrīvojumiem (norāda normatīvajos aktos noteikto valsts nodevas apmēru);  **3.4.2)** piešķirto atvieglojumu kopējā summa (piešķirto atvieglojumu skaits norādāms pārskatā pie papildus informācijas);  **3.4.3)** piešķirto atbrīvojumu kopējā summa (piešķirto atbrīvojumu skaits norādāms pārskatā pie papildus informācijas);  **3.4.4)** kopējā samaksai aprēķinātā valsts nodevu summa (tā ir valsts nodevu summa, kuru ir pienākums nodevu maksātājam iemaksāt valsts budžeta kontā pakalpojuma vai nodrošinājuma saņemšanai, proti, tā ir summa, kura ir aprēķināta, ņemot vērā piešķirtos atvieglojumus vai atbrīvojumus);  Noteikumos noteiktajā pārejas periodā pārskata tabulas 4. ailē tiek norādītas samaksai faktiski aprēķinātās valsts nodevu summas (t.i., summas, kuras valsts nodevu maksātājiem bija jāsamaksā, lai tie saņemtu konkrētos pakalpojumus vai nodrošinājumus).  **3.5)** pārskata periodā kopējās saņemtās valsts nodevu summas (aptver pārskata tabulas 5., 6., 7. un 8. ailes);  Pārskata tabulas 5. ailē norāda par konkrēto valsts nodevas objektu kontā Valsts kasē saņemto kopējo summu (tiek norādītas tikai ar nodrošinājumu vai pakalpojumu, vai attiecīgo pieprasījumu nodrošinājuma vai pakalpojuma saņemšanai saistītās summas).  Latvijas Republikas diplomātiskās un konsulārās pārstāvniecības ārvalstīs, gadījumos, kad ieņēmums saņem ārvalstu valūtās, informācijas par valsts nodevām nodrošināšanai  pārrēķinu uz *euro* veic pēc Eiropas Centrālās bankas publicētā *euro* atsauces vidējā valūtas kursa. Ārvalstu valūtām, kurām nav  Eiropas Centrālās bankas publicētā *euro* atsauces kursa, izmanto pasaules finanšu tirgus atzīta finanšu informācijas sniedzēja periodiskajā izdevumā vai tīmekļa vietnē publicēto valūtas kursu attiecībā pret *euro*.  Savukārt, lai pilnvērtīgi veiktu valsts nodevu administrēšanas rezultātu izvērtējumu, ir nepieciešams atsevišķi par konkrēto valsts nodevas objektu apkopot informāciju par uzskaitītajām kopējām pārmaksām vai nepareizi piedzītām (iekasētajām) valsts nodevu summām.  Lai dati būtu ticami un izmantojami analīzei, tabulas  6. un 7. ailē tiek norādītas tikai tās summas, kuras nav atmaksātas nodevu maksātājam, proti, ir konstatēta pārmaksa, bet pārmaksas atmaksas pieprasījuma fakts nav vēl noticis.  Tabulas 8. ailē norādītās summas apmērs ir vienāds ar tabulas 4. ailē norādīto valsts nodevas summu, proti, tā ir summa, kuru nodevas maksātājam saskaņā ar valsts nodevas administrācijas aprēķinu ir pienākums samaksāt, lai saņemtu konkrēto pakalpojumu vai nodrošinājumu.  **3.5)**kopējās atmaksātās valsts nodevu summas.  Ņemot vērā, ka pārmaksātās valsts nodevu summas atmaksājamas triju gadu laikā no dienas, kad ir izsniegts tās personas rakstveida atzinums, kura sniegusi pakalpojumu vai devusi nodrošinājumu, vai stājies spēkā tiesas vai tiesneša nolēmums par valsts nodevas atmaksāšanu, Pārskata tabulas 9. ailē tiek atspoguļota informācija ne tikai par pārskata periodā valsts budžetā samaksāto valsts nodevu pārmaksu atmaksām, bet arī par iepriekšējos periodos valsts budžetā iemaksāto valsts nodevu pārmaksu atmaksām (ja atmaksa veikta pārskata periodā).  **3.6.**  Pārskats sevī ietver arī šādu papildu informācijas atspoguļošanu par **katru konkrēto valsts nodevas objektu**:  **-**kopējais iesniegto pieprasījumu skaits;  Atsevišķi tiek uzskaitīta informācija par iesniegtajiem pieprasījumiem, attiecībā uz kuriem valsts nodeva ir samaksāta un iestāde attiecīgo izvērtējumu par pakalpojuma/nodrošinājuma sniegšanu ir veikusi, un iesniegtajiem pieprasījumiem, attiecībā uz kuriem pieprasījuma iesniedzējs valsts nodevu pakalpojuma vai nodrošinājuma saņemšanai valsts budžetā nav samaksājis un līdz ar to pakalpojumu vai nodrošinājumu nav saņēmis.;  **-** kopējais sniegto pakalpojumu vai nodrošinājumu skaits;  **-** kopējais atteikto pakalpojumu vai nodrošinājumu skaits;  -kopējais sniegto atzinumu skaits Valsts ieņēmumu dienestam par pārmaksātās valsts nodevas atmaksu un tajos norādītā kopējā atmaksājamā valsts nodevu summa;  - kopējais lēmumu skaits par samaksātās valsts nodevas atmaksu pakalpojuma vai nodrošinājuma atteikuma gadījumā un tajos norādītā kopējā atmaksājamā valsts nodevu summa;  - kopējais tiesas nolēmumu skaits par valsts nodevas atmaksu un tajos norādītā kopējā atmaksājamā valsts nodevu summa;  - kopējais piešķirto atvieglojumu skaits;  - kopējais piešķirto atbrīvojumu skaits.  **4)**pienākumunozares ministrijai vai centrālajai valsts iestādei apkopot no valsts nodevu administrācijām saņemtos pārskatus un iesniegt nozares valsts nodevu konsolidēto pārskatu Valsts kasei līdz pārskata gada sekojošā gada 15. martam. Valsts kase minēto informāciju izmantos, gatavojot Latvijas Republikas ikgadējo gada pārskatu.  Katra konkrētā nozares ministrija vai centrālā valsts iestāde ir atbildīga par apkopotās informācijas patiesumu.  **5)**  noteikt, ka Noteikumos iekļautais regulējums nav attiecināms uz:  **5.1)** pašvaldību budžetos iemaksājamo valsts nodevu uzskaiti;  Saeimas 2017.gada 16. novembrī pieņemtajā likumā “Grozījumi likumā “Par nodokļiem un nodevām”” iekļautais regulējums neparedz pienākumu pašvaldību nodevu administrācijām pienākumu veikt uzskaiti par valsts nodevām, kas iemaksājamas pašvaldību budžetos.  Līdz ar to pašvaldību budžetos iemaksājamās valsts nodevas netiks uzskaitītas Noteikumos paredzētajā kārtībā.  **5.2)**uz atsevišķuValsts ieņēmumu dienesta administrēto valsts nodevu uzskaiti;  Ņemot vērā, ka Likuma par budžetu un finanšu vadību Pārejas noteikumu 77. punktā ir noteikts, ka šā likuma 29. panta trešās daļas 2. un 3. punktā minētie subjekti (tajā skaitā arī Valsts ieņēmumu dienests) Ministru kabineta noteikumus, kas izdoti, pamatojoties uz šā likuma 29. panta trešo daļu, attiecīgi par valsts budžeta finanšu uzskaiti un Valsts ieņēmumu dienesta administrēto nodokļu, nodevu un citu tā administrēto uz valsts budžetu attiecināmo maksājumu uzskaiti uzsāk piemērot ar 2021. gada 1. janvāri, Noteikumi paredz, ka līdz minētajam datumam Valsts ieņēmumu dienests uzņēmējdarbības riska valsts nodevas un numerācijas lietošanas tiesību ikgadējās valsts nodevas uzskaiti veiks atbilstoši Noteikumu prasībām (kā tas ir noteikts arī attiecībā uz citām valsts nodevu administrācijām).  **5.3)** Sabiedrisko pakalpojumu regulēšanas komisijas (turpmāk – regulators) administrēto valsts nodevas par sabiedrisko pakalpojumu regulēšanu uzskaiti.  Ņemot vērā, ka regulatora darbu finansē no ieņēmumiem, kas gūti, iekasējot valsts nodevu par sabiedrisko pakalpojumu regulēšanu, kā arī ievērojot to, ka minētā nodeva iemaksājama valsts budžetā un tiek ieskaitīta regulatora kontā Valsts kasē, secināms, ka jau šobrīd regulators nodrošina minētās nodevas uzskaiti. |
| 3. | Projekta izstrādē iesaistītās institūcijas | Finanšu ministrija un Valsts kase |
| 4. | Cita informācija | Informatīvā ziņojuma “Par valsts nodevu administrēšanas procesa un ieņēmumu uzskaites sistēmas pilnveidošanu” izstrādes laikā tika rīkotas vairākas sanāksmes, kurās piedalījās Valsts ieņēmumu dienesta, Valsts kases, Aizsardzības ministrijas, Ārlietu ministrijas, Izglītības un zinātnes ministrijas, Kultūras ministrijas, Ekonomikas ministrijas, Tieslietu ministrijas, Vides aizsardzības un reģionālās attīstības ministrijas, Satiksmes ministrijas, Veselības ministrijas, Zemkopības ministrijas pārstāvji. Informatīvā ziņojuma izstrādes laikā tika panākta konceptuāla vienošanās par valsts nodevu uzskaites pilnveidošanas nepieciešamību un to risinājumiem.  Ņemot vērā, ka Latvijas Zvērinātu notāru padomei (minētā institūcija nodrošinās valsts nodevas par notariālo darbību izpildi uzskaiti) šobrīd nav automatizētu tehnisku iespēju pārbaudīt zvērināta notāra faktiski Valsts kasē iemaksāto valsts nodevu summu, jo tā atbilstoši Ministru kabineta 2012. gada 5. jūnija noteikumiem Nr. 386 “Kārtība, kādā Valsts kase nodrošina elektronisko informācijas apmaiņu” nav uzskatāma par Valsts kases klientu, ir nepieciešams veikt grozījumus minēto noteikumu 1. punktā, Valsts kases klientu uzskaitījumu, papildinot ar Latvijas Zvērinātu notāru padomi. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumos iekļautais regulējums ietekmēs valsts nodevu administrācijas, nozares ministrijas vai centrālās valsts iestādes, kā arī Valsts kasi.  Noteikumos iekļautais regulējums neietekmēs nodevu maksātājus. |
| 2. | Tiesiskā regulējuma ietekme uz tautsaimniecību un administratīvo slogu | Noteikumos iekļautais regulējums pozitīvi ietekmēs tautsaimniecību, ņemot vērā, ka tiek paredzēts caurskatāms mehānisms, kā nodrošināt valsts budžetā iemaksājamo valsts nodevu uzskaites un kontroles sistēmu kopumā.  Ņemot vērā, ka Noteikumu 4. punkts paredz, ka uzskaites tehniskais risinājums var sevī ietvert arī informācijas sistēmu,atsevišķas valsts nodevu administrācijas ir informējušas, ka valsts nodevu uzskaites prasību izpildei tiks pielāgotas to rīcībā esošās informācijas sistēmas vai veidotas jaunas, tādējādi tām palielināties administratīvās izmaksas informācijas sistēmu izmaiņu veikšanai. Precīzu kopējo izmaksu apmēru noteikt nav iespējams.  Tāpat Noteikumu ieviešana palielinās valsts nodevu administrācijas administratīvo slogu. |
| 3. | Administratīvo izmaksu monetārs novērtējums | Administratīvo izmaksu monetāru aprēķinu nav iespējams veikt. Katras valsts nodevas administrācijas darba apjoms, veicot valsts nodevu uzskaiti, ir atšķirīgs un atkarīgs gan no sniegto pakalpojumu skaita, par kuru maksājama valsts nodeva, un attiecīgi - saņemto pieteikumu skaita, gan no katras individuālas valsts nodevas administrācijas darba organizācijas. |
| 4. | Cita informācija | Nav |

|  |  |  |  |  |  |
| --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | |
| **Rādītāji** | **2018. gads** | | Turpmākie trīs gadi (*euro*) | | |
| **2019** | **2020** | **2021** |
| Saskaņā ar valsts budžetu kārtējam gadam | Izmaiņas kārtējā gadā, salīdzinot ar budžetu kārtējam gadam | Izmaiņas, salīdzinot ar kārtējo (n) gadu | Izmaiņas, salīdzinot ar kārtējo (n) gadu | Izmaiņas, salīdzinot ar kārtējo (n) gadu |
| 1 | 2 | 3 | 4 | 5 | 6 |
| 1. Budžeta ieņēmumi: | 0 | 0 | 0 | 0 | 0 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 0 | 0 | 0 | 0 | 0 |
| 1.2. valsts speciālais budžets | 0 | 0 | 0 | 0 | 0 |
| 1.3. pašvaldību budžets |  |  | 0 | 0 | 0 |
| 2. Budžeta izdevumi: | 0 | 0 | 0 | 0 | 0 |
| 2.1. valsts pamatbudžets | 0 | 0 | 0 | 0 | 0 |
| 2.2. valsts speciālais budžets |  |  | 0 | 0 | 0 |
| 2.3. pašvaldību budžets |  |  | 0 | 0 | 0 |
| 3. Finansiālā ietekme: | 0 | 0 | 0 | 0 | 0 |
| 3.1. valsts pamatbudžets | 0 | 0 | 0 | 0 | 0 |
| 3.2. speciālais budžets |  |  | 0 | 0 | 0 |
| 3.3. pašvaldību budžets |  | 0 | 0 | 0 | 0 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | X | 0 | 0 | 0 | 0 |
|  |  |  |  |
|  |  |  |  |
| 5. Precizēta finansiālā ietekme: | X | 0 | 0 | 0 | 0 |
| 5.1. valsts pamatbudžets |  | 0 | 0 | 0 |
| 5.2. speciālais budžets |  | 0 | 0 | 0 |
| 5.3. pašvaldību budžets |  | 0 | 0 | 0 |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā): | Projekts šo jomu neskar | | | | |
| 7. Cita informācija | Ņemot vērā, ka valsts nodevas administrācija, kurai šobrīd nav informāciju sistēmu, varēs izmantot lokālus uzskaites reģistrus elektronisku tabulu formā vai piemērot esošos risinājumus (tiesiskais regulējums neparedz kā obligātu nosacījumu visām iesaistītajām institūcijām izveidot jaunas informācijas sistēmas), valsts nodevas administrācija valsts nodevu uzskaiti nodrošinās tai piešķirto budžeta līdzekļu ietvaros, nepieprasot papildu finansējumu. | | | | |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Informācija par Noteikumu izstrādi 2017. gada 15. decembrī ir ievietota Finanšu ministrijas mājas lapā sadaļā “Sabiedrības līdzdalība” (pieejama: http://www.fm.gov.lv/lv/  sabiedribas\_lidzdaliba/tiesibu\_aktu\_projekti/valsts\_budzeta  \_politika/#project424). |
| 2. | Sabiedrības līdzdalība projekta izstrādē | Sabiedrības pārstāvjiem tika dota iespēja izteikt savu viedokli par Noteikumu izstrādi. |
| 3. | Sabiedrības līdzdalības rezultāti | Ir saņemts atzinums no Latvijas Darba devēju konfederācijas, kas Noteikumus atbalsta bez iebildumiem.  Tāpat viedokli par Noteikumiem ir izteikusi Latvijas Zvērinātu notāru padome. Sniegto viedokli Finanšu ministrija, izstrādājot Noteikumus, ir izvērtējusi. |
| 4. | Cita informācija | Sabiedrība pēc Noteikumu pieņemšanas tiks informēta ar publikāciju oficiālajā izdevumā “Latvijas Vēstnesis”, kā arī ievietojot to bezmaksas normatīvo aktu datu bāzē www.likumi.lv. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Valsts nodevu administrācijas, ministrijas un centrālās valsts iestādes, tajā skaitā Valsts kase. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumi nemaina iesaistīto institūciju kompetenci un funkcijas. Netiks veidotas nedz jaunas institūcijas, nedz reorganizētas vai likvidētas esošās institūcijas. |
| 3. | Cita informācija | Nav |

Finanšu ministre D. Reizniece-Ozola

Šēfere 67083942

evita.sefere@fm.gov.lv